Primarul Capitalei, Gabriela Firea, a declarat, joi, că prețul biletelor pentru transportul public în comun nu va fi majorat, precizând că nu a discutat niciodată cu directorul STB despre această posibilitate.

Declarația edilului vine în contextul în care, miercuri, directorul general al Societății de Transport București (STB), Andrei Creci, a afirmat că ar dori dublarea tarifului pentru călătoriile din Capitală.

„Nu se pune problema să majorăm tariful pentru transportul public de călători. Nu am discutat niciodată să luăm această măsură de dublare sau de triplare a costului biletului pentru a se circula cu autobuzul, cu tramvaiul sau cu troleibuzul ori abonamentul”, a declarat Firea, potrivit Mediafax.

Conform șefului STB, majorarea ar fi necesară, după ce au fost făcute mai multe calcule contabile.

„Este o propunere pe care noi am făcut-o de mai mult timp, având în vedere investițiile pe care STB le-a făcut în ultima perioadă. Este o propunere de dublare a tarifului, la 2,5 lei, facută în urma unor studii de piață”, a explicat Andrei Creci, în cursul zilei de miercuri.

Decizia majorării tarifelor aparține, însă, Primăriei Capitalei.

În prezent, un bilet de transport în București costa 1,3 lei, tarif care nu a mai fost modificat de 11 ani.